***Ciklus besednih postaj* v Knjigarni Filozofske fakultete, 21.– 25. 9. 2020 na** [**www.ff.uni-lj.si**](http://www.ff.uni-lj.si)

Kljub novi »normalnosti« *Besedne postaje* ostajajo žive in živahne. Na petnajstih »postajah« je več kot 40 različnih avtorjev, prevajalcev in urednikov predstavilo najnovejše knjižne izdaje več slovenskih založb, ki pokrivajo širok nabor tem.

Na družboslovnih *Besednih postajah* smo pogledali, kako so se od 14. stoletja dalje na dunajski univerzi oblikovali predstavniki ljubljanskih elit, razprli širok spekter kulturne in naravne dediščine prve svetovne vojne, seznanili smo se z mislijo dveh tajvanskih filozofinj, pogledali v retrotopične oziroma retrogradne globalne procese, spoznali verižno zaporedje razrednih akcij kapitala in dela in dojeli, kako je delovala »dvojna država« na številnih primerih vsakdanjega življenja v nacionalsocializmu.

Na literarnih *Besednih postajah* smo se ustavili ob »Homerskih himnah«, to je triintrideset pesnitvah religiozne vsebine, posvečenih različnim bogovom Olimpa, ki so jih nekoč pripisovali Homerju. Poslušali smo pesmi Edith I. Södergran, pesnice švedskih korenin s Finske, eni začetnic lirskega modernizma v Skandinaviji. Predstavili smo tretji roman pisatelja Sarivala Sosiča *Sin in sin*, to je zadnji del trilogije, ki jo sestavljajo prvenec *Starec in jaz* ter drugi roman *Jaz sam*. Nenazadnje pa smo s posebno pozornostjo odkrivali najkrajše slovenske pripovedi v antologijskem izboru, ki pokriva kar 459 let in več kot sto avtorjev in avtoric.

Posebna *Besedna postaja* je bila posvečena govoru v pedagoški praksi, to je vprašanju govorjenega jezika kot učne vsebine v izobraževalnem sistemu. Govor namreč ni zgolj sredstvo za sporazumevanje, temveč je pomemben del človekove biti, ki posamezniku v mnogočem določa njegovo zasebno in družbeno vlogo.

Ne nazadnje, pa smo se na *Besednih postajah* zamislili tudi nad procesom množične selitve bralcev od tiskane knjige in medijev k spletnim vsebinam, kar odpira vrsto vprašanj o prihodnosti založništva, smislu branja in literaturi. Tako smo razmišljali o sedanji in prihodnji vlogi tiskanih medijev in poglobljenem branju v dobi, ki z novimi digitalnimi tehnologijami nenehno spodjeda bralno pozornost in osredotočenost. In se vpraševali, kako je bralska kultura povezana s širšo družbeno blaginjo?

*Letošnji Ciklus besednih postaj* si lahko ogledate na [www.ff.uni-lj.si](http://www.ff.uni-lj.si) v tednu od 21. do 25. septembra.

Dogodki so del kulturnih dejavnosti v knjigarni, ki jo sofinancira Javna agencija za knjigo RS.